Με στόχο να κλείσει επιτυχώς η πολύπαθη αξιολόγηση η κυβέρνηση σχεδιάζει νέα φοροκαταιγίδα με συνολικά 32 νέους φόρους! Συνεχίζει λοιπόν την καταστροφική συνταγή των προηγούμενων 6 ετών, που όχι μόνο κατέστρεψε την ελληνική οικονομία, αλλά είχε και αρνητική επίδραση στα δημόσια έσοδα. Πιο συγκεκριμένα, την περίοδο 2010-14 ενώ επιβλήθηκαν €30 δισ. φορολογικά μέτρα, τα αντίστοιχα έσοδα του κράτους όχι μόνο δεν αυξήθηκαν, αλλά μειώθηκαν κατά €4,2 δισ. σε σχέση με το 2009. Επιπρόσθετα, παρότι η σημερινή κυβέρνηση επέβαλε στο 2015 επιπλέον φόρους ύψους €1 δισ., τα έσοδα εμφάνισαν υστέρηση κατά €700 εκ σε σχέση με το 2014.

Σε μια χώρα με εκτεταμένη φοροδιαφυγή όταν αυξάνεις τους φόρους το αποτέλεσμα είναι το αντίθετο από αυτό που προσδοκάς: μειώνονται αντί να αυξάνονται τα έσοδα.

Από τη στιγμή λοιπόν που δεν καταπολεμάται η φοροδιαφυγή, το μόνο αντίδοτο είναι η μείωση της φορολογίας, ώστε να μειωθεί αντίστοιχα και το κίνητρο της παραοικονομίας. Τρανό παράδειγμα αποτέλεσε η μείωση στο ΦΠΑ της εστίασης από το 23% στο 13%, όπου ενώ η τρόικα ανέμενε €200 εκ χαμηλότερα έσοδα, τελικώς η μείωση ήταν μόλις €60 εκ. Πολύ απλά οι εστιάτορες συνέχισαν να αποδίδουν στην εφορία το ίδιο ΦΠΑ που απέδιδαν και πριν!

Η χώρα χάνει ετησίως €10 δισ. από τη φοροδιαφυγή, ενώ κατέχει πανευρωπαϊκά ένα από τα χαμηλότερα ποσοστά εισπραξιμότητας φόρων. Γίνεται αντιληπτό ότι αν είχαμε καταφέρει διαχρονικά να συλλέξουμε έστω ένα ποσοστό από αυτά τα χρήματα θα ήμασταν απελευθερωμένοι από μνημόνια και επιτηρήσεις.

Θα περίμενε λοιπόν κανείς ότι οι κυβερνώντες θα έριχναν εκεί όλο το βάρος των προσπαθειών τους. Κι όμως, παρότι τον προηγούμενο Αύγουστο στα πλαίσια του 3ου μνημονίου το ελληνικό κοινοβούλιο ψήφισε με διευρυμένη πλειοψηφία 10 σημαντικές δράσεις καταπολέμησης της φοροδιαφυγής, καμία από αυτές δεν έχει ακόμα εφαρμοσθεί...

Συγκεκριμένα:

1. Κατάθεση ολοκληρωμένου σχεδίου μείωσης της φοροδιαφυγής 2. Μέτρα καταπολέμησης της απάτης ΦΠΑ («Καρουσέλ»). Τον Ιούνιο 2015 έγινε πιλοτική χρήση ενός λογισμικού που χρησιμοποιούν οι Βελγικές αρχές και το οποίο κατάφερε να ανιχνεύσει 30 υποθέσεις εικονικών τριγωνικών συναλλαγών, με αποτέλεσμα την αύξηση των εσόδων κατά €100 εκ σε ένα μόλις μήνα! Παρότι η έναρξη της χρήσης του ορίστηκε για το Σεπτέμβριο, ακόμα δεν έχει τεθεί σε εφαρμογή 3. Στρατηγική για την καταπολέμηση του λαθρεμπορίου καυσίμων και ποτών, από το οποίο η χώρα χάνει πάνω από €1 δισ. ετησίως. Πχ. εξοπλισμός λιμανιών και τελωνείων με μηχανήματα σαρωτές, ενεργοποίηση κινητών μονάδων κτλ 4. Κίνητρα προώθησης της χρήσης ηλεκτρονικών πληρωμών 5. Περαιτέρω αυτονόμηση της Γενικής Γραμματείας Δημοσίων Εσόδων 6. Ενίσχυση με εξειδικευμένο προσωπικό των φοροελεγκτικών υπηρεσιών 7. Κατάρτιση περιουσιολογίου 8. Δημοσιοποίηση ονομάτων μεγαλοοφειλετών 9. Αναμόρφωση στους κώδικες φορολογικών διαδικασιών 10. Είσπραξη προστίμων από ανασφάλιστα οχήματα κι από όσα δεν έχουν πληρώσει τέλη κυκλοφορίας χωρίς να καταθέσουν πινακίδες

Το μεγάλο ερώτημα είναι: γιατί δεν εφαρμόζεται ό,τι έχει ήδη ψηφισθεί και αναμένεται να δώσει ανάσα στη χώρα και στους πολίτες; Δεν μπορούν να λύσουν το πρόβλημα ή δε θέλουν;

Εντύπωση μάλιστα προκαλεί η στάση των δανειστών, οι οποίοι αντί να επιμείνουν στην εφαρμογή των διαρθρωτικών μεταρρυθμίσεων στέκονται μόνο στο κομμάτι των δημοσιονομικών μέτρων. Η εξήγηση ότι έχουν απηυδήσει από την έλλειψη βούλησης των ελληνικών κυβερνήσεων να διορθώσουν τις χρόνιες παθογένειες και ουσιαστικά έχουν παραιτηθεί από αυτό το κομμάτι δεν επαρκεί. Θα έπρεπε να εστίαζαν στα αίτια που μας οδήγησαν στο γκρεμό. Μόνο αν εκλείψουν αυτά θα μπορέσουν να πάρουν κάποια στιγμή πίσω τα €230 δισ. που μας έχουν δανείσει μέχρι σήμερα. Εκτός αν έχουν βολευτεί με την ιδέα ότι η χώρα μας δε θα δουλέψει ποτέ σοβαρά να λύσει τα προβλήματα και θα συνεχίζει στο διηνεκές να αποτελεί ένα δικό τους προτεκτοράτο.